L' XI Fira del Motor de Gandia aposta per les noves marques i la mobilitat sostenible
03 maig 2024

## L' XI Fira del Motor de Gandia aposta per les noves marques i la mobilitat sostenible03 maig 2024Última actualització: 03 maig 2024

![](../gestion/img/c15bf0d13056d93d2c7cb6468f122d86ff7e4a124e77201d6327993d76688609.jpg)  
  

Aquest matí ha arrancat la **XI edició de la Fira del Motor de Gandia**, que podrà visitar-se fins al diumenge. A l’acte han assistit l'**alcalde de Gandia, José Manuel Prieto** i l'**edil d'Economia i Empresa, Elena Moncho**.

  
Amb més de 27 expositors, 30 marques i més de 700 models diferents de vehicles nous i d'ocasió, aquesta edició és la més gran fins al moment, atés que, per primera vegada, arriba als carrers de Sant Vicent Ferrer i Sant Rafael, així com a l'avinguda República Argentina (en el tram comprés entre el passeig Germanies i la plaça Espanya).

  
A més, compta amb la participació de totes les cases comercials de venda de motos i motocicletes, que ja han exposat més de 15 marques enfront de l'Ajuntament. Gràcies a aquesta ampliació, l'exposició té un total de 20.000 metres quadrats de superfície, de manera que pot afrontar el canvi que suposa l'arribada de noves marques asiàtiques al mercat.

  
_«L'esdeveniment suposa un impuls econòmic per a la nostra hostaleria i comerç, però també per al sector, que és el responsable d'una ocupabilitat i una ocupació molt important a la ciutat i a la comarca»_, ha explicat Prieto.

  
També ha recordat que, enguany, la Fira ha fet una aposta molt clara per la mobilitat sostenible incidint en els descomptes i les bonificacions fiscals dels vehicles elèctrics i ecològics. En este sentit, l’alcalde ha indicat que l’Ajuntament de Gandia ha bonificat fins el 50% de l’Impost de Vehicles a híbrids i fins el 75% als elèctrics.

  
Per la seua banda, l'edil Elena Moncho ha comentat que la mostra té _«un treball enorme darrere»_, ja que _«porta moltes setmanes organitzant-se»_. _«Estem molt orgullosos del resultat; la Fira del Motor de Gandia s'ha convertit en un referent, no sols a la Safor i a les comarques del voltant, sinó també a tota la Comunitat Valenciana. Per això, són cada vegada més les empreses de fora del municipi que ens demanen poder participar»_, ha finalitzat.